COTTO บวกเฉียด 5% ทำนิวไฮรอบ 2 ปี 7 เดือน โบรกฯอัพกำไรรับผลงาน Q1 โต!
ราคาหุ้น COTTO บวกต่อ! ล่าสุดพุ่งเกือบ 5% ทำนิวไฮในรอบ 2 ปี 7 เดือน นักวิเคราะห์ปรับคาดการณ์กำไรรับผลงาน Q1/64 โต!
ราคาหุ้น COTTO บวกต่อ! ล่าสุดพุ่งเกือบ 5% ทำนิวไฮในรอบ 2 ปี 7 เดือน นักวิเคราะห์ปรับคาดการณ์กำไรรับผลงาน Q1/64 โต!
10 พ.ค. 2564

ผู้สื่อข่าวรายงานว่า ราคาหุ้น บริษัท เอสซีจี เซรามิกส์ จำกัด (มหาชน) หรือ COTTO วันที่ 10 พ.ค.2564 ณ เวลา 11.50 น. อยู่ที่ระดับ 2.78 บาท ปรับตัวขึ้น 0.12 บาท หรือ 4.51% ด้วยมูลค่าการซื้อขาย 656.75 ล้านบาท

โดยราคาหุ้น COTTO ยังปรับตัวขึ้นอย่างต่อเนื่อง ด้วยมูลค่าการซื้อขายหนาแน่น และการปรับตัวขึ้นในวันนี้ทำจุดสูงสุดในรอบ 2 ปี  7 เดือน นับตั้งแต่ราคาหุ้นอยู่ที่ระดับ 2.80 บาท เมื่อวันที่ 17 ต.ค.2561
ทั้งนี้ บล.ทิสโก้ ระบุในบทวิเคราะห์ ว่า COTTO ประกาศกำไรสุทธิไตรมาส 1/64 ที่ 187 ล้านบาท เติบโต 50% เมื่อเทียบจากปีก่อน และเติบโต 125% เมื่อเทียบจากไตรมาสก่อน ดีกว่าที่คาด เนื่องจากยอดขายเพิ่มจากความ ต้องการที่เติบโต, มาร์จิ้นที่ดีกว่าคาดและค่าใช้จ่ายในการดำเนินงานที่ลดลง  และหากตัดค้าใช้จ่ายรายการพิเศษกำไรจากการดำเนินงานจริงจะโต 49% เมื่อเทียบจากปีก่อน และ 47% เมื่อเทียบจากไตรมาสก่อน
โดยปรับประมาณการกำไรในปี 2564 – 2566  ของเพิ่มขึ้น 11%, 12.5% และ 11% ตามลำดับ เนื่องจากปรับประมาณการยอดขายเพิ่มขึ้น 1.5%, 2.2% และ 2.2% และปรับ Gross margin เพิ่มจาก 27.9%, 28.1% และ 28.4% เป็น 28.5%, 28.7% และ 28.9% ตามลำดับ
ทั้งนี้แม้ว่าในปีนี้ต้นทุนก๊าซธรรมชาติมีแนวโน้มปรับตัวสูงขึ้นเนื่องจากแผนควบคุมต้นทุนและเพิ่มประสิทธิภาพของบริษัทที่ดำเนินการมาหลายปีเริ่มเห็นผล และคาดว่าราคาขายเฉลี่ยของบริษัทจะเพิ่มขึ้นจาก 156.2 บาท ในปีที่แล้วเป็น 158 บาท/ตรม.ในปีนี้ตามต้นทุนที่เพิ่มตามคู่แข่งในประเทศที่มีการปรับราคาขายขึ้นแล้ว โดยรวมคาดว่ากำไรของบริษัทในปี 2564 จะเติบโต 31% เนื่องจากยอดขายและมาร์จิ้นที่เพิ่มขึ้น
สำหรับประมาณการกำไรที่เพิ่มขึ้น ราคาเป้าหมาย ที่คิดจาก PER ที่ 19 เท่าสำหรับปี 2564 (ค่าเฉลี่ยย้อนหลัง 3 ปีของ DCC ซึ่งทำธุรกิจเดียวกัน) เพิ่มขึ้นจาก 1.58 บาท เป็น 1.76 บาท เนื่องจากราคาในปัจจุบันยังมี Upside จากราคาเป้าหมายที่ 12% จึงปรับคำแนะนำของจาก “ถือ” เป็น “ซื้อ”
 
ขณะที่ก่อนหน้านี้ นายนำพล มลิชัย กรรมการผู้จัดการ COTTO เปิดเผยว่า บริษัทวางแผนการดำเนินงานในระยะสั้นภายใต้สถานการณ์การแพร่ระบาดของโควิด-19 ระลอกใหม่นี้ โดยพยายามเพิ่มโอกาสสร้างยอดขายผ่านช่องทางที่หลากหลายและผสมผสานระหว่างหน้าร้านสาขาและช่องทางออนไลน์ ไม่ว่าจะเป็นร้านผู้แทนจำหน่าย ร้านค้าปลีก ร้านค้าช่วง โมเดิร์นเทรด และ COTTO Life ซึ่งนอกจากจะเป็นประโยชน์ต่อผู้บริโภคที่จะเข้าถึงและซื้อสินค้าได้สะดวกมากยิ่งขึ้นแล้ว ยังสร้างความมั่นใจในความปลอดภัยและลดความกังวลจากการติดเชื้อในสถานการณ์แพร่ระบาดที่เกิดขึ้นในขณะนี้ด้วย
โดย ปัจจุบัน คลังเซรามิค มีจำนวนทั้งหมด 47 สาขา กระจายอยู่ตามพื้นที่ในจังหวัดต่าง ๆ ทั่วประเทศ โดยบริษัทฯยังคงเร่งขยายสาขาเพิ่มเติมอย่างต่อเนื่อง และยังได้ปรับเปลี่ยนกระบวนการทำงาน โดยนำเทคโนโลยีและการสื่อสารออนไลน์เข้ามาช่วยในการทำงานให้มีประสิทธิภาพมากขึ้น โดยเฉพาะการขายสินค้าผ่านช่องทางออนไลน์ เพื่อให้สอดคล้องกับพฤติกรรมของลูกค้า ช่วยให้สามารถบริหารจัดการช่องทางจัดจำหน่ายได้อย่างมีประสิทธิภาพ